Նախօրեին երեկոյան Լոռու մարզի Թումանյան խոշորացված համայնքի բնակավայրերում ուժեղ կարկտահարություն է տեղի ունեցել: Կարկուտը սկսվել է ժամը 17:30-ի սահմաններում: Շուրջ 20 րոպե տեղացած կարկուտն, ըստ ականատեսների, տեղ-տեղ ձվի մեծության է եղել: Կարկտահարությունից առավել շատ տուժել են Թումանյան քաղաքը, Քարինջ եւ Մարց բնակավայրերը. «Ժամը 18-ի սահմաններում սկսվեց, մեր մոտ՝ Քարինջում, ձվի չափ էր, սաղ ավտոների ապակիները, տների տանիքները ջարդ ու փշուր ա արել, այգիներում բերք չի մնացել, սաղ հողին է հավասարեցրել»,-մեզ հետ զրույցում պատմեց քարինջեցի Արգամ Եղինյանը՝ նշելով, որ գյուղի գրեթե բոլոր տներն ու բնակիչները տուժել են: Կարկտահարություն է գրանցվել նաեւ մարզի Դսեղ համայնքում: Այստեղ վնասվել են ջերմոցային կուլտուրաները, տանիքներ, խանութների ապակիներ: Կարկուտին հաջորդած անձրեւաջրերը եւս լցվել են խանութներն ու բնակարանների նկուղային հարկերը: Դատելով սոցիալական ցանցերում տարածված տեսանյութերից, այստեղ եւս այն ավերիչ է եղել: Լոռու մարզային փրկարարական վարչության փոխանցմամբ՝ ըստ ռադիոլոկացիոն կայաններից ստացվող տվյալների՝ Լոռու մարզի Մղարթ, Արևածագ, Ծաթեր, Այգեհատ համայնքներում (պաշտպանվող տարածքներ), իսկ Լոռու մարզի Քարինջ, Դսեղ, Մարց, Արդվի համայնքներում և Թումանյան քաղաքում տեղացել է խոշոր չափի կարկուտ: Ըստ ԱԻՆ-ի՝ նշված տարածքներում հակակարկտային կայաններ տեղադրված չեն: Թումանյան խոշորացված համայնքի ղեկավար Լեւոն Ձավարյանը Armtimes.com-ի հետ զրույցում նշեց, որ ստեղծվել է հանձնաժողով, այժմ տուն առ տուն շրջայց են կատարում, որպեսզի հասկանան ու հաշվարկեն կարկուտի հասցրած վնասները: Համայնքի ղեկավարը եւս փաստեց՝ կարկուտի հատիկները ձվի մեծություն են ունեցել: